جام کوردی:
ئەنیمەیشێنی "سۆهراب و ڕۆستەم" لە دەرهێنانی " لی ویتمور " بوو بە براوەی خەڵاتی باشترین ئەنیمەیشێن لە شەست و شەشەمین فێسیڤاڵی نێونەتەوەیی فیلمی سیدنی لە وڵاتی ئۆستراڵیا.
بە پێی ڕاپۆرتی جام کوردی، شەست و شەشەمین فێستیڤاڵی فیلمی سیدنی ٢٠١٩ لە ٥ تا ١٦ی جوون لە وڵاتی ئۆستراڵیا بەڕێوەچوو.
لەم فێستیڤاڵەدا فیلمی پارازیت لە دەرهێنانی «بونگ جون هو» لە وڵاتی کۆریای باشوور بوو بە براوەی باشترین خەڵاتی فیلمی درێژ و ٤١ هەزار دۆڵاری کاشی پێشکەش کرا.
فیلمی پارازیت کە ماوەیەک لەمەوبەر خەڵاتی تایبەتی خورمای زێڕینی باشترین فیلمی فێستیڤاڵی کان ٢٠١٩ی بردەوە چیرۆکی پیاوێکی بێکارە کە لەگەڵ بنەماڵەکەیدا بە شێویەکی سەرسوڕهێنەر و ئاڵۆز دەوڵەمەند دەبێتەوە و جیاواز لە پێگە کۆمەڵایەتییەکەی پێوەندی دەگرێت.
ئەم فیلمە لە ئاستی جیهاندا ٦٠ میلیۆن دۆڵار داهاتی لە نمایش بووە.
هاوکات خەڵاتی ٥ هەزار دۆڵاری «یورام گراس»ی فێستیڤاڵ کە تایبەتە بە باشترین بەرهەمی ئەنیمەیشێنی ئەم ڕووداوە سینەماییە گەیشتە ئەنیمەیشێنی "سۆهراب و ڕۆسەم" لە دەرهێنانی " لی ویتمور " لە وڵاتی ئۆستراڵیا.
ئەم ئەنیمەیشێنە ١٤ خولەکییە چیرۆکی مامۆستایەکی قوتابخانە دەگێڕێتەوە کە لە پۆلەکەیدا هۆنراوەیەک بۆ خوێندکارانی دەخوێنێتەوە و لە ڕێگای ئەم شیعرەوە قوتابیەکانی دەباتەوە بۆ ئێرانی کۆن و شەڕی ئەفسانەیی نێوان ڕۆستەم و سۆهراب، دوو پاڵەوانی ئەدەبی فارسی.
کۆتایی./